**Veiledning til søknad om tilrettelegging for barn i barnehage med nedsatt funksjonsevne**

Lov og forskrift som regulerer barnets rettigheter og barnehageeier og kommunens plikter:

1. Forskrift om rammeplan for barnehagens innhold og oppgaver kapittel 7, om tilrettelegging av det allmenpedagogiske tilbudet for barn som trenger ekstra hjelp og støtte. Alle barnehager har plikt til å tilpasse det allmenpedagogiske tilbudet etter barns behov og forutsetninger, også når noen barn har behov for ekstra støtte en kortere eller lengre periode.
2. Barnehageloven §37. Kommunen skal sikre at barn med nedsatt funksjonsevne får et egnet individuelt tilrettelagt barnehagetilbud. Kommunen fatter vedtak om tilrettelegging av barnehagetilbudet til barn med nedsatt funksjonsevne.

**Hva mener vi med “nedsatt funksjonsevne”?**

I denne sammenhengen bruker vi følgende definisjon på begrepet “nedsatt funksjonsevne”:

*Tap av, skade på eller avvik i en av kroppens fysiske, psykiske og/eller kognitive funksjoner. Funksjonsnedsettelsen må være varig.*

**Hvilke barn kan ha rettigheter etter §37 i barnehageloven?**

Det er ikke alle barn med nedsatt funksjonsevne som har rett på tilrettelegging. Behovet for tilrettelegging henger alltid sammen barnets omgivelser i den barnehagen barnet går i.

Rettigheten skal sikre at alle barn skal kunne gå i barnehage og også ha nytte av å gå i barnehage. Tilrettelegging etter §37 er ment å bidra til at alle barn i barnehage har likeverdige utviklings- og aktivitetsmuligheter.

**Hvem er det som vurderer hvilke barn som har rett på tilrettelegging etter §37 i barnehageloven?**

Det er kommunene som skal vurdere behov og fatte enkeltvedtak om tilrettelegging. I Stavanger kommune er det forvaltningssjef i avdeling for Oppvekst og utdanning som har ansvar for dette.

**Hvilken informasjon trenger kommunen for å vurdere om barnet har rett på tilrettelegging etter §37?**

Kommunens behov for informasjon vil variere fra sak til sak, men det skal legges ved dokumentasjon fra for eksempel lege, PPT, barnevern, fysioterapeut, ergoterapeut, sykehus, PPT eller andre, på at barnet sannsynligvis har en varig funksjonsnedsettelse.

Dersom barnet også har rett til spesialpedagogisk hjelp, kan kommunen trenge informasjon som gjør at det er mulig å skille mellom behov for spesialpedagogisk hjelp og behov for tilrettelegging. Sakkyndig vurdering fra PPT og/eller vedtak om spesialpedagogisk hjelp kan være nyttig i noen saker.

**Hvem søker kommunen om tilrettelegging?**

I Stavanger kommune ønsker vi at foreldre og barnehage samarbeider om å søke kommunen om tilrettelegging. Det er ofte barnehagen som identifiserer behovet og tar kontakt med foreldre for å drøfte saken. I de sakene der foreldre ser et behov, må saken uansett drøftes med barnehagen fordi en søknad om tilrettelegging alltid er en søknad knyttet til barnets behov for tilrettelegging i den barnehagen barnet går i.

**Hvordan søker man om tilrettelegging?**

Stavanger kommune har laget et søknadsskjema som foreldre og barnehage skal samarbeide om å fylle ut.

**Hva kan tilretteleggingen gå ut på?**

Det vanligste tiltaket for tilrettelegging er å styrke bemanningen i barnehagen. Det vil stå i vedtaket hva den ekstra bemanningen skal brukes til.

**Hvor lenge varer tilretteleggingen?**

Vedtak om tilrettelegging gjelder aldri for mer enn et barnehageår. Det kan bli fattet vedtak for en kortere periode. I Stavanger kommune skal behovet for tilrettelegging vurderes minst to ganger i løpet av barnehageåret. Det er barnehagen sammen med foreldre som skal vurdere om tiltak har virket i tråd med barnets behov. Videre skal det vurderes om barnet har de samme behovene som når vedtaket ble fattet eller om behovene er redusert. Det er laget et eget skjema for evaluering som barnehage skal sende til den som fatter vedtak.